Eksport sarung tangan lonjak 16 peratus
BANGKOK: Eksport sarung tangan getah Thailand meningkat 16 peratus tahun ke tahun bagi tempoh Januari hingga April tahun ini, susulan pandemik Covid-19. Ketua Pengarah Jabatan Perundingan Perdagangan di bawah Kementerian Perdagangan Thailand, Auramon Supthaweethum berkata, pandemik itu telah melonjakkan eksport getah negara ini, khususnya sarung tangan getah. “Permintaan global terhadap sarung tangan perlindungan meningkat. Bagi empat bulan pertama, nilai eksport sarung tangan getah menokok 16 peratus kepada AS$449.2 juta (AS$1=RM4.34) daripada angka pada tempoh yang sama 2019,” katanya dalam kenyataan hari ini. Tahun lepas, Thailand mengeluarkan lebih 20 bilion sarung tangan getah — 89 peratus atau AS$1.2 bilion daripadanya adalah bagi pasaran eksport. 10 pasaran utama bagi eksport sarung tangan getah Thailand termasuk Amerika Syarikat dengan eksport bernilai AS$193.90 juta, disusuli Kesatuan Eropah (AS$82.90 juta), China (AS$31 juta), Jepun (AS$22.60 juta) dan ASEAN (AS$18.30 juta). – Bernama 
See author's posts
